Saken gjelder skattesvik og grovt bedrageri. Tiltalte fra Sør-Troms har i årene 2006-2011 unnlatt å oppgi over 2,6 millioner til beskatning. Pengene var tjent inn på spåvirksomhet. I tillegg har mannen i 60-årene de samme årene motttatt uførepensjon på over 800 000 kroner.

Omtalt som anerkjent healer

Ifølge dommen har den tiltalte i flere år operert innen spåvirksomhet i flere store foretak og nettsteder. På en av nettsidene blir mannen omtalt som en meget anerkjent healer, både for mennesker og dyr. Der fremgår det at han har over 30 års erfaring med gode tilbakemeldinger.

Erkjenner ikke straffskyld

Den tiltalte erkjenner ikke straffskyld for det han er tiltalt for. I Trondenes tingrett forklarte mannen at han har arbeidet som ulønnet konsulent i sin tidligere samboers bedrift. Det ble i retten også nevnt at hun er anmeldt for lignende forhold som eksen, og at etterforskning mot henne fortsatt pågår.

I dommen ble halvparten av fengselsstraffen gjort betinget med en prøvetid på to år. Mannen har to uker til å betale NAV tilbake 412,453 kroner i erstatning.

Spåmannens advokat, Tom Ovesen sier til NRK at hans klient har besluttet å anke dommen.